**DEMARKACIJA INTERVENCIJA U SEKTORU PČELARSTVA U ODNOSU NA INTERVENCIJE RURALNOG RAZVOJA (UKLJUČUJUĆI LAG INTERVENCIJE)**

1. U skladu s odredbama iz poglavlja 3.5.2. iz Strateškog plana i odredbama Pravilnika o provedbi intervencija za potporu ulaganjima u primarnu poljoprivrednu proizvodnju i preradu poljoprivrednih proizvoda iz Strateškog plana Zajedničke poljoprivredne politike Republike Hrvatske 2023. – 2027. (“Narodne novine” broj 132/23, 7/24, 18/24) (u daljnjem tekstu: Pravilnik), troškovi sufinancirani u sklopu intervencija u sektoru pčelarstva sukladno Pravilniku o provedbi intervencija u sektoru pčelarstva unutar Strateškog plana Zajedničke poljoprivredne politike Republike Hrvatske 2023. – 2027. (Narodne novine, br. 24/2023, 46/24) (u daljnjem tekstu: Pravilnik za sektorske intervencije u pčelarstvu) nisu prihvatljivi za sufinanciranje u sklopu intervencija ruralnog razvoja (uključujući i LAG intervencije).
2. Troškovi prihvatljivi za sufinanciranje u sklopu sektorskih intervencija u sektoru pčelarstva i u sektoru vina nisu prihvatljivi za sufinanciranje u navedenim sektorima u sklopu intervencija ruralnog razvoja (uključujući i LAG intervencije).
3. U sklopu intervencija u sektoru pčelarstva prihvatljiva pomagala, pribor i oprema su navedeni u Prilogu I. i Prilogu II. Pravilnika za sektorske intervencije u pčelarstvu i ne mogu biti predmet financiranja u intervencijama ruralnog razvoja (uključujući LAG intervencije). Oprema koja nije navedena u Pravilniku za sektorske intervencije u pčelarstvu i oprema koja se nabavlja kao cjelovita linija (za izradu satnih osnova, za punjenje meda u ambalažu, za otklapanje saća, za vrcanje meda, za izradu šećernih pogača) je prihvatljiva za financiranje u intervencija ruralnog razvoja (uključujući LAG intervencije). Unutar intervencija ruralnog razvoja (uključujući LAG intervencije) nije prihvatljivo financiranje pojedinačnih dijelova linija niti nadogradnja postojećih linija kupovinom dijelova. U slučaju da na računu nije navedeno da se radi o liniji (za izradu satnih osnova, za punjenje meda u ambalažu, za otklapanje saća, za vrcanje meda, za izradu šećernih pogača) i/ili je iz specifikacije opreme razvidno da se ne radi o cjelovitoj liniji, trošak neće biti prihvatljiv za financiranje u intervencija ruralnog razvoja (uključujući LAG intervencije).
4. U sklopu intervencija ruralnog razvoja (uključujući LAG intervencije) za korisnike koji su pčelari, prihvatljiva su ulaganja u one strojeve/mehanizaciju (specijalizirana vozila, pčelarske prikolice sa fiksnom konstrukcijom za smještaj košnica) koja nije navedena u Pravilniku za sektorske intervencije u pčelarstvu te u višenamjensku opremu/strojeve/mehanizaciju koja je navedena u Pravilniku za sektorske intervencije u pčelarstvu, ako to ulaganje nije u sektoru pčelarstva.